Uzoq Joʻraqulov. Uzoq Joʻraqulov — adabiyotshunos olim, tarjimon, filologiya fanlari doktori, professor. Alisher Navoiy nomidagi Toshkent davlat oʻzbek tili va adabiyoti universitetida Jahon adabiyoti va qiyosiy adabiyotshunoslik kafedrasi mudiri. Hayoti. Yoshlik yillari. Uzoq Joʻraqulov 1967-yil 1-yanvarda Qashqadaryo viloyati Kasbi tumani hududiga qarashli Maymanoq qishlogʻida tugʻilgan. 1974-1984-yillar oʻrta maktabda oʻqigan. 1985-1987-yillarda Germaniya (oldingi Germaniya demokratik respublikasi) hududida harbiy xizmatni oʻtagan. Taʼlimi. 1988-yilda Mirzo Ulugʻbek nomidagi Oʻzbekiston Milliy universiteti (oldingi Toshkent davlat universiteti) oʻzbek filologiyasi fakulteti kechki boʻlimiga oʻqishga kirgan. Universitetni 1994-yilda tamomlagan va 1997-yilgacha Oʻzbekiston Milliy universiteti aspiranturasida tahsil olgan. 1998-yil Begali Qosimov rahbarligida „Fitratning tadqiqotchilik mahorati“ mavzusidagi nomzodlik dissertatsiyasini, 2017-yilda "Alisher Navoiy „Xamsa“sida xronotop poetikasi" mavzusida doktorlik dissertatsiyasini yoqlagan.